Ilha seba' xhur f'idejn il-Gvern u mill-ewwel beda x-xogħol ta' emerġenza fuqha, fosthom fuq il-faċċata li kienet f'periklu li taqa'. Villa Gwardamangia hi l-aktar famuża għaliex għall-perjodu ta' sentejn għexet fiha r-Reġina Elizabetta t-Tieni u d-Duka ta' Edinburgh. Madanakollu l-importanza u l-valur tagħha jmur lil hinn min dan kif spejgalna uffiċjal għoli fi ħdan Heritage Malta. Crew ta' Television Malta daħal f'din il-binja storika fit-telgħa ta' Gwardamanga u segwa x-xogħol li jinsab għaddej. Bejn l-1949 u l-1951 ir-Reġina Eliżabetta t-tieni, li dak iż-żmien kienet għadha Prinċipessa, kienet tgħix ma' żewġha d-Duka ta' Edinburgh f'din il-villa sakemm id-duka kien qiegħed iservi fil-Flotta Rjali F'din il-villa u tħoss bħal li kieku l-ħin waqaf… 18-il kamra, żewġ xelters wieħed minnhom saħansitra bunker u ġnien enormi. "Saru interventi fil-faċċata għax żewġ punti kienu fil-periklu ta' kollass imminenti. Fl-istess ħin għaddej proċess ta' dokumentazzjoni dettaljat u qed isir survey arkitettoniku tal-post, ħalli dan eventwalment mhux biss jiddokumenta l-post, u jeduka d-deċiżjonijiet li rridu nieħdu fil-futur rigward ix-xogħlijiet li huma meħtieġa." Sfortunatament partijiet oħra tal-binja, bħal passaġġ elevat li jidher f'wieħed mir-ritratti famużi lir-Reġina u d-Duka għandhom fil-villa, iġġarraf għall-kollox. Madanakollu s-sur Gambin wera ruħu fiduċjuż li r-rikostruzzjoni tista' sseħħ u jistma li dawn ix-xogħlijiet se jiġu jiswew minn tal-anqas ħames miljun ewro. Kompla jispjega li tpoġġew bosta data loggers madwar il-binja kollha bil-għan li jiddokumentaw l-ambjent, jiġifieri l-umdità u t-temperatura sabiex jagħtu stampa aktar ċara ta kif il-binja tista tintuża fil-futur. Qalilna wkoll li nstabu oġġetti u tgħamir li possibilment kienu jintużaw mill-familja rjali bħal magna tal-ħasil u forn. Iżda ma' TVM is-Sur Gambin enfasizza l-punt li l-importanza tal-binja tmur lil hinn mir-Reġina. "Il-binja hija importanti mhux biss għax kien hawn il-prinċipessa, iżda minħabba l-istorja intristika tagħha. Qed issir riċerka estensiva fl-arkivji u dokumentazzjoni oħra, bħal ritratti, ħalli nippruvaw nibnu l-istorja sekulari ta' din il-binja. L-iktar li morna lura 1814, fejn f'dik is-sena Kavallier Fra Carbone biegħ il-proprjetà, fosthom din il-binja lil tliet Maltin, fortunatament hemm referenzi għall-kuntratti li saru qabel għas-seklu 18, din ir-riċerka qed tgħina nibnu l-istorja tal-binja bħal din." Jidher li d-dokumentazzjoni se tkun waħda mill-isfidi l-kbar f'dan il-proċess, pero kif spjegalna l-Kap Eżekuttiv ta' Heritage Malta Noel Zammit, ir-riċerkaturi qed isibu għajnuna mill-familja rjali, bl-għajnuna tal-Kummissarju Għoli Ingliż f'Malta. Is-Sur Zammit irrimarka li l-villa se tkompli tkabbar il-prodott turistiku Malti. "Asset importanti biex jattira dak it-turist Ingliż, li rrid ngħid huwa wieħed mill-aktar turisti ta' kwalità." Stqarr li l-villa tkun ta' interess għal kull min hu affaxxinat bil-familja rjali, speċjalment hekk kif aktar kemm jgħaddi ż-żmien id-dinamika tal-familja rjali qed issib ruħha suġġett ta' films u sensiliet televiżivi, b'udjenza li tiskorri l-mijiet ta' miljuni.